b'\n_START_ARTICLE_\nAcordul de la Dayton\n_START_SECTION_\nPreliminariile \xc3\xaencheierii acordului\n_START_PARAGRAPH_\nAnul 1995 a reprezentat un an dramatic \xc3\xaen r\xc4\x83zboaiele din fosta Iugoslavie. La \xc3\xaenceputul anului, pozi\xc8\x9biile pe fronturile din Bosnia-Her\xc8\x9begovina \xc8\x99i Croa\xc8\x9bia erau, \xc3\xaen mare, sta\xc8\x9bionare. S\xc3\xa2rbii din Croa\xc8\x9bia ocupau un mare teritoriu, proclamat "Republica S\xc3\xa2rb\xc4\x83 Kraina", format din Slavonia Oriental\xc4\x83 (la frontiera cu Serbia) \xc8\x99i restul Republicii Kraina, o regiune format\xc4\x83 de-a lungul frontierei dintre Bosnia \xc8\x99i Croa\xc8\x9bia._NEWLINE_\xc3\x8en Bosnia-Her\xc8\x9begovina, for\xc8\x9bele Republicii Srpska ocupau aproximativ 70% din teritoriul statului, \xc3\xaen principiu estul \xc8\x99i nordul statului._NEWLINE_For\xc8\x9bele guvernului central (majoritar musulman) al Bosniei-Her\xc8\x9begovina ocupau \xc3\xaen principiu centrul statului dar \xc8\x99i trei enclave \xc3\xaen estul Bosniei (Srebreni\xc8\x9ba, Jepa \xc8\x99i Gorajde) iar for\xc8\x9bele croa\xc8\x9bilor bosnieci ocupau Her\xc8\x9begovina occidental\xc4\x83 (regiunea de la vest de ora\xc8\x99ul Mostar), anumite localit\xc4\x83\xc8\x9bi din Bosnia central\xc4\x83 \xc8\x99i anumite pozi\xc8\x9bii \xc3\xaen nordul Bosniei, la frontiera cu Croa\xc8\x9bia. \xc3\x8en anul 1994, sub presiunea administra\xc8\x9biei Clinton, Bosnia-Her\xc8\x9begovina \xc8\x99i Croa\xc8\x9bia semnaser\xc4\x83 Acordul de la Washington care prevedea crearea Federa\xc8\x9biei Bosnia-Her\xc8\x9begovina format\xc4\x83 din teritoriile controlate de croa\xc8\x9bii din Bosnia \xc8\x99i cele aflate sub controlul guvernului central de la Sarajevo, dominat de musulmanii bosnieci. Principalul rezultat al acordului de la Washington a fost \xc3\xaencetarea luptelor dintre armata bosniac\xc4\x83 \xc8\x99i croa\xc8\x9bii din Bosnia \xc8\x99i crearea premiselor pentru viitoarea cooperare militar\xc4\x83 a acestora contra s\xc3\xa2rbilor din Bosnia \xc8\x99i Croa\xc8\x9bia._NEWLINE_\xc3\x8en luna iulie a anului 1995, for\xc8\x9bele militare ale Republicii Srpska, conduse de generalul Mladici au ocupat enclavele de la Srebreni\xc8\x9ba \xc8\x99i Jepa. Asasinarea a aproximativ 6.000 de prizonieri de r\xc4\x83zboi la Srebreni\xc8\x9ba a determinat Tribunalul Penal pentru fosta Iugoslavie s\xc4\x83 acuze de crime de r\xc4\x83zboi toat\xc4\x83 conducerea civil\xc4\x83 \xc8\x99i militar\xc4\x83 din acel moment a Republicii Srpska._NEWLINE_\xc3\x8en luna august a anului 1995, Opera\xc8\x9biunea "Furtuna" (Oluja) a armatei croate a dus la desfiin\xc8\x9barea Republicii s\xc3\xa2rbe Kraina, iar for\xc8\x9bele militare ale Guvernului majoritar musulman al Bosniei-Her\xc8\x9begovina \xc8\x99i ale croa\xc8\x9bilor bosnieci au declan\xc8\x99at ofensiva contra for\xc8\x9belor armate ale Republicii Srpska din Bosnia-Her\xc8\x9begovina. \xc3\x8en patru zile, Republica s\xc3\xa2rba Kraina s-a pr\xc4\x83bu\xc8\x99it, iar popula\xc8\x9bia civil\xc4\x83 s\xc3\xa2rb\xc4\x83 a p\xc4\x83r\xc4\x83sit \xc3\xaen mas\xc4\x83 teritoriul, refugiindu-se \xc3\xaen teritoriile de\xc8\x9binute de s\xc3\xa2rbi \xc3\xaen Bosnia \xc8\x99i \xc3\xaen Serbia._NEWLINE_Ca urmare a intensific\xc4\x83rii conflictului \xc8\x99i a pericolului izbucnirii unui r\xc4\x83zboi pe scar\xc4\x83 larg\xc4\x83, prin implicarea direct\xc4\x83 a Republicii Federale Iugoslavia, Grupul de Contact (format din Statele Unite, Rusia, Marea Britanie, Fran\xc8\x9ba \xc8\x99i Germania) a impus convocarea unei conferin\xc8\x9be interna\xc8\x9bionale la Dayton, Ohio, Statele Unite._NEWLINE_La conferin\xc8\x9b\xc4\x83 au participat din partea autorit\xc4\x83\xc8\x9bilor bosniace pre\xc8\x99edintele Pre\xc8\x99edin\xc8\x9biei comune a Bosniei, Alija Izetbegovici \xc8\x99i ministrul de externe, Mohamed Sacirbey, din partea Iugoslaviei, Slobodan Milo\xc8\x99evici (care reprezenta \xc8\x99i interesele s\xc3\xa2rbilor bosniaci) iar din partea Croa\xc8\x9biei, pre\xc8\x99edintele Franjo Tudjman._NEWLINE_Lucr\xc4\x83rile conferin\xc8\x9bei au avut loc \xc3\xaen perioada 1-21 noiembrie 1995. Acordul a fost semnat la Paris, la data de 14 decembrie 1995. Semnatarii au fost pre\xc8\x99edin\xc8\x9bii Bosniei-Her\xc8\x9begovina, Croa\xc8\x9biei \xc8\x99i Iugoslaviei. \xc3\x8en calitate de martori (\xc8\x99i de garan\xc8\x9bi ai aplic\xc4\x83rii sale), acordul a fost semnat de Pre\xc8\x99edin\xc8\x9bii Fran\xc8\x9bei \xc8\x99i Statelor Unite ale Americii (Jacques Chirac \xc8\x99i Bill Clinton) \xc8\x99i de premierii Germaniei (Helmuth Kohl), Marii Britanii (John Major) \xc8\x99i Federa\xc8\x9biei Ruse (Victor Cernom\xc3\xa2rdin).\n_START_SECTION_\nPrincipalele prevederi ale acordului\n_START_PARAGRAPH_\nAcordul consemneaz\xc4\x83 faptul ca Bosnia-Her\xc8\x9begovina, Croa\xc8\x9bia \xc8\x99i Iugoslavia se recunosc drept state suverane \xc8\x99i convin s\xc4\x83-\xc8\x99i reglementeze diferendele prin mijloace pa\xc8\x99nice. P\xc4\x83r\xc8\x9bile se angajeaz\xc4\x83 s\xc4\x83 respecte angajamentele asumate prin anexele acordului \xc8\x99i drepturile refugia\xc8\x9bilor. De asemenea, p\xc4\x83r\xc8\x9bile se angajeaz\xc4\x83 s\xc4\x83 asiste la investigarea \xc8\x99i judecarea crimelor de r\xc4\x83zboi._NEWLINE_Acordul cuprinde o serie de anexe, care reglementeaz\xc4\x83 aspectele practice ale aplic\xc4\x83rii sale._NEWLINE_Anexele 1-A \xc8\x99i 1-B reglementeaz\xc4\x83 aspectele militare. Acestea con\xc8\x9bin prevederi referitoare la crearea unei for\xc8\x9be multina\xc8\x9bionale de men\xc8\x9binere a p\xc4\x83cii sub comanda NATO, numit\xc4\x83 for\xc8\x9ba de implementare (IFOR), cu misiunea de a asigura aplicarea aspectelor militare ale p\xc4\x83cii \xc8\x99i de a \xc3\xaendeplini sarcini specifice. Conform prevederilor acordului IFOR a avut dreptul de a utiliza for\xc8\x9ba atunci c\xc3\xa2nd era necesar pentru \xc3\xaendeplinirea mandatului s\xc4\x83u._NEWLINE_De asemenea, par\xc8\x9bile contractante se angajau s\xc4\x83 adopte o serie de m\xc4\x83suri viz\xc3\xa2nd retragerea for\xc8\x9belor str\xc4\x83ine din Bosnia \xc8\x99i \xc3\xaenceperea de negocieri pentru realizarea unor m\xc4\x83suri de cre\xc8\x99tere a \xc3\xaencrederii sub auspicile Organiza\xc8\x9biei pentru Securitate \xc8\x99i Cooperare \xc3\xaen Europa (OSCE). Astfel se stabile\xc8\x99te o zon\xc4\x83 de separare \xc3\xaentre for\xc8\x9bele armate ale p\xc4\x83r\xc8\x9bilor (de facto, zona este impus\xc4\x83 \xc3\xaentre armata bosniac\xc4\x83 \xc8\x99i for\xc8\x9bele s\xc3\xa2rbilor)._NEWLINE_Anexa 2 instituie Linia de demarcare dintre entit\xc4\x83\xc8\x9bi (Inter Entity Boundary Line), \xc3\xaentre Federa\xc8\x9bia Bosnia Her\xc8\x9begovina \xc8\x99i Republica Srpska. De asemenea, se stabilea c\xc4\x83 statutul ora\xc8\x99ului Brciko va fi determinat prin arbitraj, \xc3\xaen interval de un an de la \xc3\xaencheierea acordului. Ora\xc8\x99ul Brciko era capital pentru Srpska deoarece asigura leg\xc4\x83tura teritorial\xc4\x83 \xc3\xaentre cele dou\xc4\x83 componente ale acestei entit\xc4\x83\xc8\x9bi._NEWLINE_Anexa 4 cuprinde constitu\xc8\x9bia statului Bosnia \xc8\x99i Her\xc8\x9begovina, stat format din Federa\xc8\x9bie \xc8\x99i Republica Srpska. Pe baza delimit\xc4\x83rii create de linia de demarcare, Federa\xc8\x9bia ocup\xc4\x83 51% din teritoriul \xc8\x9b\xc4\x83rii, iar Republica Srpska 49%._NEWLINE_Anexa 5 consfin\xc8\x9be\xc8\x99te angajamentul Federa\xc8\x9biei \xc8\x99i Republicii Srpska de a rezolva toate diferendele prin arbitraj \xc8\x99i de a institui un mecanism de arbitraj._NEWLINE_Anexa 6 stabile\xc8\x99te obliga\xc8\x9bia p\xc4\x83r\xc8\x9bilor de a respecta drepturile omului (Conven\xc8\x9bia European\xc4\x83 a drepturilor omului este parte a Constitu\xc8\x9biei statului Bosnia-Her\xc8\x9begovina) \xc8\x99i instituie Ombudsmanul \xc8\x99i Camera pentru drepturile omului pentru Bosnia Her\xc8\x9begovina. De asemenea, organiza\xc8\x9biile interna\xc8\x9bionale aveau acces nelimitat pentru a monitoriza situa\xc8\x9bia drepturilor omului._NEWLINE_Anexa 7 recunoa\xc8\x99te dreptul refugia\xc8\x9bilor de a se \xc3\xaentoarce la locurile de origine \xc8\x99i de a fi compensa\xc8\x9bi pentru propriet\xc4\x83\xc8\x9bile pierdute \xc8\x99i obliga\xc8\x9bia p\xc4\x83r\xc8\x9bilor de a coopera cu Comitetul Interna\xc8\x9bional al Crucii Ro\xc8\x99ii pentru a stabili situa\xc8\x9bia persoanelor disp\xc4\x83rute._NEWLINE_Anexa 8 instituie Comisia pentru p\xc4\x83strarea monumentelor istorice iar Anexa 9 instituie companii publice pentru operarea comun\xc4\x83 a serviciilor publice._NEWLINE_Anexa 10 prevede existen\xc8\x9ba institu\xc8\x9biei \xc3\x8enaltului Reprezentant pentru coordonarea realiz\xc4\x83rii aspectelor civile ale acordului de pace. \xc3\x8enaltul Reprezentant (al comunit\xc4\x83\xc8\x9bii interna\xc8\x9bionale) prezideaz\xc4\x83 Comisia Civil\xc4\x83 Comun\xc4\x83, format\xc4\x83 din reprezentan\xc8\x9bi ai p\xc4\x83r\xc8\x9bilor, comandantul IFOR \xc8\x99i reprezentan\xc8\x9bi ai organiza\xc8\x9biilor civile._NEWLINE_Anexa 11 instituie For\xc8\x9ba de poli\xc8\x9bie interna\xc8\x9bional\xc4\x83 a Na\xc8\x9biunilor Unite (United nationas International Police Task Force) av\xc3\xa2nd misiunea de a preg\xc4\x83ti \xc8\x99i supraveghea for\xc8\x9bele de poli\xc8\x9bie locale \xc8\x99i de a monitoriza situa\xc8\x9bia respect\xc4\x83rii drepturilor omului, urm\xc3\xa2nd a raporta \xc3\xaenc\xc4\x83lc\xc4\x83rile constatate Tribunalului Interna\xc8\x9bional pentru fosta Iugoslavie sau Comisiei pentru drepturile omului.\n_START_SECTION_\nAplicarea acordului\n_START_PARAGRAPH_\nPrevederile militare ale acordului au fost aplicate rapid. Faptul ca for\xc8\x9ba militar\xc4\x83 de implementare a acordului avea posibilitatea de a utiliza for\xc8\x9ba a contribuit \xc3\xaen mod decisiv la respectarea deciziilor sale._NEWLINE_Partea civil\xc4\x83 a fost aplicat\xc4\x83 mult mai greu: refugia\xc8\x9bii s-au \xc3\xaentors \xc3\xaen mic\xc4\x83 m\xc4\x83sur\xc4\x83 \xc3\xaen locurile de origine iar institu\xc8\x9biile comune ale statului func\xc8\x9bioneaz\xc4\x83 foarte dificil._NEWLINE_La aceasta au contribuit f\xc4\x83r\xc4\x83 \xc3\xaendoial\xc4\x83 structura birocratic\xc4\x83 deosebit de complicat\xc4\x83 (exist\xc4\x83 aproximativ 200 de mini\xc8\x99tri \xc3\xaen Bosnia - Her\xc8\x9begovina) \xc8\x99i lipsa \xc3\xaencrederii \xc3\xaentre comunit\xc4\x83\xc8\x9bile etnice._NEWLINE_Adeseori, doar deciziile \xc3\x8enaltului Reprezentant au reu\xc8\x99it s\xc4\x83 asigure adoptarea unor m\xc4\x83suri importante pentru statul bosniac. Cu toate acestea, multe dintre deciziile \xc3\x8enaltului Reprezentant au fost percepute drept anti s\xc3\xa2rbe sau anti croate \xc8\x99i favoriz\xc3\xa2nd musulmanii bosniaci (supra reprezenta\xc8\x9bi numeric \xc3\xaen administra\xc8\x9bia central\xc4\x83). \xc3\x8en aceste condi\xc8\x9bii mass media local\xc4\x83 \xc8\x99i interna\xc8\x9bional\xc4\x83 au desemnat Bosnia - Her\xc8\x9begovina drept un protectorat deghizat.'